1.ปัจจัยความเสี่ยง 

1.ความเสี่ยงในการประกอบธุรกิจ

1.1การคัดเลือกบุคลากร

ธุรกิจของบริษัทต้องอาศัยบุคลากรที่มีความรู้ ความชำนาญเป็นพิเศษ เป็นอย่างมากอาทิเช่น แพทย์
เภสัชกร พยาบาล เจ้าหน้าที่เทคนิค ต่างๆ ซึ่งเป็นแกนหลักในการทำงาน
เนื่องจากการแข่งขันในธุรกิจโรงพยาบาลค่อนข้างสูง ทั้งในภาครัฐและเอกชน
ทำให้โรงพยาบาลอาจมีความเสี่ยงทางด้านการขาดแคลนบุคลากร
แต่อย่างไรก็ตามบริษัทมีมาตรการที่จะให้ผลตอบแทนที่เหมาะสมกับบุคลากร
รวมทั้งให้การฝึกอบรมความรู้ใหม่ๆอยู่เสมอเพื่อจูงใจให้บุคคลเหล่านั้นทำงานอยู่กับบริษัทในระยะยาว
ซึ่งไม่นานมานี้บริษัทก็ได้มีการมอบรางวัลแก่พนักงานที่ทำงานครบรอบ 10 ปีและ 20 ปี เป็นจำนวน
50 และ 55 ราย ตามลำดับเพื่อเป็นขวัญและกำลังใจในการทำงานต่อไป

1.2 การจัดตั้งการประกันสุขภาพแห่งชาติ

เนื่องจากรัฐบาลชุดใหม่ได้ดำริที่จะใช้นโยบายประกันสุขภาพแห่งชาติ
โดยมีวัตถุประสงค์เพื่อคุ้มครองการรักษาพยาบาลแก่ประชาชนทุกคน
นโยบายนี้จะเป็นการเบิกจ่ายค่ารักษาพยาบาลที่เรียกเก็บจากประชาชนเป็นรายหัวที่จ่ายในอัตราต่ำต่อปีร่วมกับค่ารักษาพยาบาลจำนวนเล็กน้อยที่จ่ายในการรักษาแต่ละครั้ง
ถึงแม้รายละเอียดของการปฏิบัติจะยังไม่ชัดเจน
แต่ก็พอประมาณการณ์ได้ว่าโรงพยาบาลเอกชนคงไม่ถูกบังคับ
แต่จะเข้าร่วมโครงการได้ด้วยความสมัครใจ เมื่อจะต้องมีการนำนโยบายนี้มาปฏิบัติอย่างจริงจังแล้ว
อาจมีผลกระทบต่อระบบสาธารณสุขอย่างรุนแรงแม้ว่าผลกระทบต่อโรงพยาบาลเอกชนและโรงพยาบาลบำรุงราษฎร์จะยังไม่เด่นชัดนัก
ทางโรงพยาบาลบำรุงราษฎร์ได้พยายามร่วมมือในการพัฒนาร่วมกับภาครัฐและสมาคมโรงพยาบาลเอกชนอย่างใกล้ชิด
โดยหวังว่าจะได้ผลลัพธ์ที่เป็นประโยชน์มากที่สุดเท่าที่จะเป็นไปได้

 2 .ความเสี่ยงด้านการเงิน

2.1ความเสี่ยงจากอัตราแลกเปลี่ยนเงินตราต่างประเทศ

ความแปรปรวนของอัตราแลกเปลี่ยนระหว่างเงินบาทไทยกับเงินดอลลาร์สหรัฐมีผลกระทบอย่างมากต่อโครงสร้างการเงินของบริษัท
เนื่องจากบริษัทย่อยแห่งหนึ่งมีลูกหนี้และเงินกู้ยืมเป็นสกุลเงินต่างประเทศเป็นจำนวนมาก
เพื่อเป็นการป้องกันความเสี่ยงดังกล่าว บริษัทย่อยได้เข้าทำสัญญาซื้อเงินตราต่างประเทศล่วงหน้า
ซึ่งมียอดคงเหลือ ณ วันที่ 31 ธันวาคม 2543 จำนวน 4.1 ล้านเหรียญสหรัฐฯ
กับสาขาในประเทศของธนาคารต่างประเทศแห่งหนึ่งในอัตราแลกเปลี่ยนเฉลี่ย 43.21 บาทต่อ 1
เหรียญสหรัฐฯ เพื่อจ่ายดอกเบี้ยที่ถึงกำหนดชำระ
สัญญาล่วงหน้าดังกล่าวจะครบกำหนดในเดือนมีนาคมและมิถุนายน 2544

ณ วันที่ 31 ธันวาคม 2543
บริษัทย่อยมีหนี้สินที่เป็นเงินตราต่างประเทศซึ่งไม่ได้มีการทำสัญญาป้องกันความเสี่ยงด้านอัตราแลกเปลี่ยนจำนวน
54 ล้านเหรียญสหรัฐฯ

ในเดือนมกราคม 2544 บริษัทย่อยได้ทำสัญญาซื้อเงินตราต่างประเทศล่วงหน้าเพิ่มจำนวน 2.8
ล้านเหรียญสหรัฐฯ กับสาขาในประเทศของธนาคารต่างประเทศแห่งหนึ่ง ในอัตราแลกเปลี่ยนเฉลี่ย
42.94 บาท ต่อ 1 เหรียญสหรัฐฯ เพื่อจ่ายดอกเบี้ยที่ถึงกำหนดชำระสัญญาล่วงหน้าดังกล่าว
จะครบกำหนดในเดือนมีนาคมและกรกฎาคม 2544

2.2ความเสี่ยงจากอัตราดอกเบี้ย

ความเสี่ยงจากอัตราดอกเบี้ยนี้เกิดขึ้นจากความผันผวนของอัตราดอกเบี้ยในตลาดในอนาคต
ซึ่งจะส่งผลกระทบต่อผลการดำเนินงาน และกระแสเงินสดของบริษัทฯ และบริษัทย่อย
ความเสี่ยงด้านอัตราดอกเบี้ย เกี่ยวเนื่องโดยตรงกับบัญชีเงินฝากกับธนาคาร และสถาบันการเงิน
เงินให้กู้ยืมและเงินทดรองแก่กิจกิจการที่เกี่ยวข้องกัน เงินกู้ยืมระยะยาวและหุ้นกู้แปลงสภาพ บริษัทฯ
มิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว
รายละเอียดของเงินกู้ยืมระยะยาวและหุ้นกู้แปลงสภาพได้แสดงไว้ในหมายเหตุประกอบงบการเงิน
ข้อ 14 และ 15 ตามลำดับ

 3. ความเสี่ยงด้านการบริหาร การจัดการ

บริษัทฯอยู่ในธุรกิจดำเนินสถานพยาบาลมาประมาณ 20 ปี
แม้ว่าการดำเนินงานภายใต้การบริหารงานของบริษัทบำรุงราษฎร์เมดิคอลเซ็นเตอร์
จะเพิ่งเริ่มต้นตอนต้นปี 2540
ทั้งนี้บริษัทมีประสบการณ์ที่จำกัดในการดำเนินงานธุรกิจโรงพยาบาลขนาดนี้ อย่างไรก็ตาม
ทางบริษัทได้ทำการว่าจ้างบุคคลผู้มากด้วยประสบการณ์มาดำรงตำแหน่งผู้บริหาร
และสามารถพัฒนาการดำเนินงานของโรงพยาบาลได้อย่างประสบความสำเร็จ
ซึ่งส่วนหนึ่งของความสำเร็จก็ขึ้นอยู่กับความพยายามของฝ่ายบริหาร

 4.ความเสี่ยงด้านการให้สินเชื่อ

บริษัทย่อยมีความเสี่ยงด้านการให้สินเชื่อที่เกี่ยวเนื่องกับบัญชีลูกหนี้ อย่างไรก็ตาม เนื่องจาก
บริษัทย่อยมีฐานของลูกค้าที่หลากหลายและมีจำนวนมากราย
ดังนั้นบริษัทย่อยจึงไม่คาดว่าจะได้รับความเสีย
หายอย่างเป็นสาระสำคัญจากการเก็บหนี้จากลูกหนี้เหล่านั้น